Vier met plofstof in Rustenburg betrapFoto: SAPD Vier mense verskyn Woensdag in die Rustenburg-landdroshof nadat springstof in hul besit gevind is. Brig. Sabata Mokgwabone, provinsiale polisiewoordvoerder, het gesê die inhegtenisnemings volg nadat die Phokeng-polisie se honde-eenheid Dinsdag ŉ wenk ontvang en opgevolg het. “Die beamptes is tot by ŉ winkelsentrum in Rustenburg gelei en het in die parkeerterrein van die sentrum gewag toe hulle ŉ verdagte wit minibustaxi met vier insittendes opgemerk het. Die taxi en insittendes is deursoek, waarna die beamptes op ŉ sak met springstof en ontstekers afgekom het,” het Mokgwabone gesê. Die vier mense, drie mans ŉ en ŉ vrou tussen 30 en 40 jaar oud, is in hegtenis geneem nadat hulle nie rekenskap van die springstof kon gee nie. Hulle word aangekla van die onwettige besit van springstof.